Covid-19-samevatting: ‘Virus kom uit Wuhan-laboratorium’ – VSADie Amerikaanse minister van buitelandse sake, Mike Pompeo, sê China moet aanspreeklik gehou word vir die Covid-19-pandemie. (Foto: John Minchillo/AP) Die Amerikaanse minister van buitelandse sake, Mike Pompeo, het uitgevaar teen China en die land daarvan beskuldig dat hy in die verlede al verantwoordelik was vir die verspreiding van siektes – en nou aanspreeklik gehou moet word vir die koronavirus-pandemie wat oënskynlik sy oorsprong in dié land het. Volgens die Johns Hopkins Universiteit het meer as 3,5 miljoen mense wêreldwyd die virussiekte opgedoen en die dodetal staan op 247 107. Meer as ŉ miljoen mense het reeds van die siekte herstel. Die VSA is steeds die land met die hoogste aantal gevalle. Meer as 1,1 miljoen gevalle van die virus is daar aangemeld. Met 67 451 mense wat omgekom het, het die VSA ook die hoogste sterftesyfer. Pompeo se opmerking dat “China ŉ geskiedenis het dat hy die wêreld besmet” gaan waarskynlik tot protesoptrede in onder meer Beijing lei. Pompeo het swak veiligheidmaatreëls by epidemiologiese laboratoriums – ook dié in die stad Wuhan waar die siekte aanvanklik aangemeld is – as rede hiervoor voorgehou. Hy het benadruk dat hy geen rede het om te glo dat die virus doelbewus versprei is nie, maar hy het die VSA se reeds skerp geformuleerde kritiek op China vir die land se reaksie op die uitbreking weer herhaal. “Onthou, China het ŉ geskiedenis dat hy die wêreld besmet en het ŉ geskiedenis dat hy substandaard laboratoriums bedryf,” het Pompeo Sondag in ABC se This Week-proggram gesê. “Hierdie is nie eerste keer dat die wêreld aan virusse blootgestel word weens versuim in ŉ Chinese laboratorium nie. Terwyl die intelligensiegemeenskap voortgaan met sy werk moet die ondersoekers bevestiging kry sodat ons seker is. Ek kan vir jou sê daar is ŉ beduidende hoeveelheid bewyse dat dit [die virus] uit ŉ laboratorium in Wuhan kom. Japan verleng inperking Blomblare word uit die lug op Indiese gesondheidswerkers gestrooi om hulle te bedank vir hul werk tydens die Covid-19-pandemie. (Foto: Rajanish Kakade/AP) Japan sal na verwagting die noodtoestand wat reeds in die land geld met byna ŉ maand verleng, omdat honderde nuwe Covid-19-gevalle steeds daagliks aangemeld word. Die regering wil die afsonderingstydperk tot 31 Mei verleng, het Yasutoshi Nishimura, die minister van ekonomiese herlewing, Maandagoggend gesê. Shinzo Abe, die land se eerste minister, sal na verwagting later vandag ŉ aankondiging oor die finale besluit doen. Altesaam 199 Covid-19-gevalle en 18 sterftes is Sondag in Japan aangemeld. Die land het meer as 15 000 gevalle van die siekte. Die syfer het opgeskiet nadat die Internasionale Olimpiese Komitee en Japan ooreengekom het dat vanjaar se Olimpiese Spele uitgestel gaan word. Nieu-Seeland verheug In Nieu-Seeland is daar oor die afgelope 24 uur geen nuwe voorval van Covid-19 aangemeld sedert die eerste geval daar op 11 Maart bevestig is nie. Die land se direkteur-generaal van gesondheid, Ashley Bloomfield, het Maandag gesê dit is rede tot feesviering, maar hy het die land se mense gemaan om steeds waaksaam te bly. “Die syfers vandag is baie bemoedigend, maar dit geld net vir die hier en die nou.” Nieu-Seeland het op 29 April sy streng inperkingsmaatreëls verslap. Die land het tot dusver 1 487 bevestigde gevalle en 20 sterftes weens Covid-19 gehad. Nóg sterftes in Engeland ‘n Man word by ‘n mobiele kliniek in Kanada vir Covid-19 getoets. (Foto Graham Hughes/The Canadian Press via AP) In Engeland het die dodetal weens Covid-19 met ŉ verdere 315 gestyg wat die sterftesyfer in dié land weens die virussiekte nou op 28 446 te staan bring. Die syfers sluit sterftes in versorgingstehuise en hospitale in. Die land het die afgelope naweek meer as 76 000 toetse vir die virus gedoen. Meer as 200 000 noodsaaklike werkers en hul gesinne is reeds vir die virus getoets. Boris Johnson, die Britse eerste minister, sal na verwagting vandeesweek die pad vorentoe uitstippel oor hoe die land sy afsonderingsmaatreëls kan begin verslap en meer mense toegelaat word om terug te keer werk toe. Bronne: AP, Dpa, Xinhua Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.